જાણીતા કાનૂનવિદ ફલી નરિમાને પોતાના એક લેખમાં એક ઘટનાનું વર્ણન કર્યું હતું. થોડા વર્ષ પહેલાં કુઆલાલમ્પુરમાં આંતરરાષ્ટ્રીય બાર એસોસિયેશનના નેજા હેઠળ આયોજિત એક કોન્ફરન્સમાં મલેશિયાના જ એક જાણીતા રિટાયર્ડ જજે દેશ-વિદેશથી આવેલા લગભગ પ૦૦થી વધુ કાનૂનવિદોથી ખીચોખીચ હોલમાં પોતાનાં ભાષણની શરૂઆતમાં જણાવ્યું હતું કે આપણા લેખિત બંધારણે આપણને વાણી સ્વાતંત્ર્ય આપ્યું છે. તેમના આ વાકય પર તાળીઓનો ગડગડાટ થયો હતો. થોડી વાર પછી આગળ બોલતાં તેમણે જણાવ્યું કે બોલ્યા બાદની સ્વતંત્રતા (ફ્રીડમ આફટર સ્પીચ) આપી નથી. તેમના આ વાકયથી હોલમાં સન્નાટો છવાઇ ગયો હતો.